Dié stuk van Opperman is spesiaal vir honde-mense | Netwerk24
Dié stuk van Opperman is spesiaal vir honde-mense
Deur Jeanne-Marié Versluis 03 Julie 2016 10:56
Was dit nie vir sy amper twee jaar oue bostonterriër nie, sou hy hom nie kon índink hoe om jou liefde vir 'n hond in 'n verhoogstuk uit te beeld nie.
Só sê 'n natgeswete Frank Opperman Saterdag kort ná 'n opvoering van sy eenmanvertoning Hond op die Innibos Nasionale Kunstefees in Nelspruit.
Die stuk het gedebuteer op dié fees wat Woensdag begin het en Sondag eindig.
Opperman speel die rol van 'n vryskutjoernalis wie se jong vrou, Christine, 'n paar dae tevore uitgetrek het. Sy ou hond, wat lewerkanker het en nie wil eet nie en opgooi en op die vloer piepie, is sy beste vriend.
Opperman gesels met die hond en moedig hom aan om tog 'n stukkie KFC te eet wat Mr Delivery afgelewer het. Sy selfoon bly lui. Dis óf Christine wat hom "gedaan" maak, óf Huisgenoot waarvoor hy moet skryf, óf sy besorgde huiswerker, Grace, wat vir hom wil bid.
Die liefde vir 'n hond is 'n ander soort liefde.
Hy vryf oor die denkbeeldige hond, vir wie daar 'n blou hondebed en 'n waterbak op die verhoog is. Hy probeer hom met 'n skoen uitlok om te speel. "Roer die stompie-stertjie, jong. Wie het 'n ou pienk kolletjie op sy neus, jong? Ou sagte ou lyfie. Ou oupa-oortjies," gesels hy.
"Hoekom moet ek haar terugbel? Dis verby!" bekla hy sy lot teenoor die hond.
Wanneer hy op die rekenaar begin skryf oor 'n gesin wat in 'n motor bly, vra hy: "Hoe klink dit, my honne?"
Nadat Huisgenoot bel en sê Rapport doen reeds die storie oor die gesin in die motor, word hy gevra om die volgende onderwerp aan te pak: 'n Storie oor hoe dit voel om jou hond te laat uitsit.
"Dalk moet ons die koningin van Engeland vra: How does it feel? Sy moes seker al 'n páár corgi's in haar leeltyd laat uitsit het," sê hy aan die hond.
Die stuk laat jou lag met 'n traan. As jy lief is vir 'n hond, sal jy jou hiermee kan identifiseer.
Opperman sê sy bostonterriër, Emma, het hom die idee vir 'n verhoogstuk gegee. "Ek bel toe vir (die skrywer) Dana Snyman en sê ons moet 'n play maak."
Snyman en die stuk se regisseur, Gerrit Schoonhoven, het ook honde. "Toe gesels ons net hondestories," sê Opperman.
"Die liefde vir 'n hond is 'n ander soort liefde."
Ná vier vertonings van Hond op Innibos voel Opperman goed oor die stuk. Die terugvoering van mense wie se mening vir hom tel, gee hom 'n "lekker gemoed".
"Ek wil dit nog 'n bietjie tweak. Dis die beauty van teater. Ons het gister (Vrydag) nog dinge aan die stuk verander. Jy kan dit tot op die nippertjie doen."
Opperman is bekend vir sy eenmanvertonings. Sy eerste "tweemanvertoning" wil hy saam met sy negejarige dogter doen. Maar hierop moet hy haar nog voorberei, lag hy.
Die akteur Frank Opperman gesels oor sy nuutste eenmanvertoning, Hond. Foto: Nico Gous
"Oubaas se honne . . ." Opperman in 'n toneel uit sy nuutste eenmanvertoning wat by die Innibos-fees gedebuteer het. Foto: Nico Gous
As hy nie sélf 'n hond gehad het nie, sou dit vir hom moeiliker gewees het om dié rol te vertolk. Só sê Opperman oor sy nuutste verhoogstuk waarin hy teenoor 'n denkbeeldige hond speel. Foto: Nico Gous